P. Csáky, podpredseda vlády SR: (2002-05-17):
Návrh zákona je pripravený tak, aby Slovenská republika aj v tejto oblasti bola úplne zosúladená so smernicou Európskeho parlamentu a Rady Európskej únie č. 95/46EC o ochrane jednotlivcov pri spracovaní osobných údajov a o voľnom pohybe týchto údajov. O dosiahnutí tohto súladu svedčí aj doložka zlučiteľnosti s právom Európskej únie. Okrem dosiahnutia úplného súlade s európskou legislatívou za veľmi závažné považujeme aj zaradenie nových oblastí a k nim prislúchajúcich pojmov do návrhu zákona, čím reagujeme na ostatný vývoj pri uplatňovaní ochrany osobných údajov. V tomto kontexte sme vyriešili aj problémy s novými oblasťami, ktoré doposiaľ sú iba čiastočne pokryté odporúčaniami Rady Európy a v národných legislatívach krajín Európskej únie doposiaľ neboli implementované. Túto skutočnosť potvrdila aj ostatná marcová komisia Európskej komisie vedená pánom senátorom Turkom, ktorá okrem posúdenia výkonu dozoru nad ochranou osobných údajov v Slovenskej republike posudzovala aj návrh zákona na ochranu osobných údajov. Jej stanovisko k návrhu zákona je jednoznačne pozitívne. Z nových oblastí, ktoré rieši návrh zákona by som rád spomenul iba tie ťažiskové, konkrétne: spracovanie biometrických osobných údajov a ich zaradenie do osobitných kategórií osobných údajov, povinnosť prevádzkovateľov vypracovať na základe zákona bezpečnostné projekty informačných systémov a príp. si k týmto projektom nechať vypracovať nezávislý audit, ďalej, sledovanie verejných priestorov monitorovacími kamerami, získavanie osobných údajov kopírovaním úradných dokladov a zaradenie identifikátora osôb do osobitných kategórií osobných údajov a zákaz zverejňovania tohto identifikátora. V návrhu zákona riešime aj problém precizovania rôzneho nakladania s osobnými údajmi. Konkrétne, návrh zákona vymedzuje samostatné pojmy ako spracúvanie, poskytovanie, sprístupňovanie a zverejňovanie osobných údajov a ustanovuje podmienky, za akých je možné tieto činnosti vykonávať. Tým sa odstránia nepresnosti a nejednoznačnosti v doterajšom uplatňovaní zákona. Zmenu vo zvýšení práv dotknutých osôb možno vidieť v doplnení práva dotknutej osoby na získanie odpisu jej osobných údajov. Povinnosťou prevádzkovateľov bude poskytnúť dotknutým osobám tieto údaje, a tak bude mať každý právo vedieť, aké osobné údaje prevádzkovateľ spracúva. Pri cezhraničnom toku osobných údajov návrh zákona reaguje aj na požiadavku voľného toku týchto údajov, ktorý súvisí s veľkým pohybom pracovných síl, samozrejme, ak je v príslušnej krajine zaručená primeraná úroveň ochrany. Návrh zákona reaguje prechodným ustanovením na vstup Slovenskej republiky do Európskej únie tak, že niektoré ustanovenia obmedzujúce cezhraničný tok osobných údajov sa prestanú používať vo vzťahu ku krajinám, ktoré sú jej členmi. Podstatne sa zjednodušuje centrálna registrácia informačných systémov a návrh zákona zavádza novú povinnosť evidencie tých systémov, ktoré nepodliehajú registrácii. Toto však budú vykonávať priamo prevádzkovatelia. Centrálnej registrácii budú podliehať iba informačné systémy, pri ktorých je zvýšené riziko porušenia ochrany osobných údajov. Podľa predloženého návrhu zákona už registráciu informačných systémov nebude vykonávať Štatistický úrad Slovenskej republiky, ale táto bude priamo v pôsobnosti orgánu, ktorý vykonáva dozor nad ochranou osobných údajov. Nanovo je riešené postavenie a výkon dozoru nad ochranou osobných údajov. Doposiaľ tieto úlohy zabezpečoval splnomocnenec a útvar inšpekcie a ochrany osobných údajov, ktorý bol organizačne začlenený ako samostatný útvar Úradu vlády Slovenskej republiky. Zriadením samostatného Úradu na ochranu osobných údajov ako orgánu štátnej správy s celoslovenskou pôsobnosťou sa Slovenská republika dostane na podobnú úroveň, aká je bežná v krajinách Európy. Tým bude zrealizovaná aj požiadavka Európskej komisie na zvýšenie nezávislosti výkonu štátneho dozoru nad ochranou osobných údajov. Na záver treba podčiarknuť aj skutočnosť, že zriadením úradu nevzniknú tohto roku žiadne nároky na štátny rozpočet. Návrh zákona predpokladá prechodné obdobie do konca roka 2002, keď bude z materiálno-technickej stránky zabezpečovať chod nového úradu Úrad vlády Slovenskej republiky, ktorý má na túto činnosť osobitne vyčlenené finančné prostriedky. Vážený pán predseda Národnej rady Slovenskej republiky, vážené dámy, vážení páni, dovoľujem si vás požiadať o vyslovenie súhlasu s týmto zákonom. Ďakujem pekne. J. Migaš, predseda NR SR: Ďakujem, pán podpredseda vlády. Nech sa páči, zaujmite miesto určené pre navrhovateľov. Teraz prosím pána predsedu výboru pre ľudské práva a národnosti Lászlóa Nagya, aby uviedol stanovisko gestorského výboru. Nech sa páči, pán poslanec.